**მსოფლიო დაზოგვის დღე**

**ღია გაკვეთილი VII – IX კლასის მოსწავლეებისთვის**

**სლაიდი 1:**

გამარჯობა, მე ვარ (თქვენი სახელი და გვარი) და (თქვენი ორგანიზაცია) ვმუშაობ. დღეს სახალისო და თან სერიოზულ თემაზე უნდა გესაუბროთ. ძალიან მიხარია, რომ თქვენს სკოლაში მომიწვიეთ.

არის საკითხები, რომლებზეც უფროსები ხშირად ვფიქრობთ ან უნდა ვიფიქროთ, თუმცა გვავიწყდება. იმედი მაქვს, რომ ამ საკითხებზე ჩემთან ერთად დაფიქრდებით და ერთად მივალთ ბოლოში დასკვნებამდე.

მე ფინედუს დესპანი ვარ

იცით რას ნიშნავს სიტყვა „დესპანი“? (ბავშვებმა უპასუხონ)

და ფინედუ თუ გაგიგიათ? (ბავშვებმა უპასუხონ)

ფინედუ ეროვნული ბანკის მიერ შექმნილი ფინანსური განათლების ვებგვერდია. მისი მიზანია ფინანსური განათლების საკითხებზე დააფიქროს რაც შეიძლება მეტი ადამიანი და მათ შორის, ბავშვებიც.

დღეს გესტუმრეთ რათა მსოფლიოს ასიათასობით ბავშვთან ერთად მსოფლიო დაზოგვის დღე აღვნიშნოთ და ვისაუბროთ ისეთ თემებზე, როგორებიცაა ფული და დაზოგვა.

**სლაიდი 2:**

ყოველდღიურ ცხოვრებაში ალბათ ყველას გაქვთ შეხება ფულთან: შეიძლება მშობლები გაძლევენ ჯიბის ფულს, ყულაბაში ან ბანკში აგროვებთ ფულს, ან სულაც საბანკო ბარათს იყენებთ.

მართლაც, ფული ჩვენი ყოველდღიური ცხოვრების მნიშვნელოვანი ნაწილია, თუმცა ფულის გონივრულად გადანაწილება სულაც არ არის მარტივი - და ეს ხშირად არამხოლოდ ბავშვებს, არამედ მათ მშობლებსაც უჭირთ. ალბათ გსმენიათ თუ როგორ წუხან მშობლები ან ახლობლები იმის გამო, რომ ჭკვიანურად არ დაგეგმეს ფინანსები. უფრო მეტიც, თუ არ ვიცით ფულის გონივრულად მართვა, მაშინ შეიძლება შეცდომები დავუშვათ მიუხედავად იმისა, ბევრი ფული გვაქვს თუ ცოტა.

ფინანსური განათლებაც სწორედ იმას ემსახურება, თუ როგორ გადავანაწილოთ ფინანსები ისე, რომ შევძლოთ დაზოგვა, ჩვენი მიზნების მიღწევა და ფინანსური სირთულეების თავიდან არიდება.

**სლაიდი 3:**

რადგან დღეს ფულზე ვსაუბრობთ, მოკლედ ეროვნულ ბანკზე ვთქვათ.

* **გსმენიათ ეროვნული ბანკის ფუნქციების შესახებ?** *(ბავშვები პასუხბენ).*

პირველ რიგში, ეროვნული ბანკი საქართველოს ცენტრალური ბანკია და მის მთავარი მიზანი ქვეყანაში ფასების სტაბილურობის შენარჩუნებაა. ეს ნიშნავს, რომ ეროვნული ბანკი უზრუნველყოფს, ქვეყანაში ფასების საერთო დონის ზრდა, ანუ ინფლაცია, ზომიერი იყოს. ამისთვის, ეროვნული ბანკი მონეტარულ პოლიტიკას წარმართავს. ამ გზით ინფლაცია წინასწარ განსაზღვრულ მიზნობრივ მაჩვენებელთან ახლოს ნარჩუნდება. ეს ფასები ყველაზე ხშირად მოხმარებადი პროდუქტებისა და მომსახურების ფასებს მოიცავს. მათ შორის, იმ პროდუქტების ფასებსაც, რომლებსაც ბაზარში ან სუპერმარკეტში ყიდულობთ. კიდევ უფრო მარტივად რომ ვთქვათ, ფასების სტაბილურობა ნიშნავს, რომ ფასები ამ პროდუქტებზე - არ იცვლებოდეს ძალიან ხშირად და ძალიან: მაგალითად, დღეს ღირდეს 2 ლარი, ხვალ 20, ზეგ 3 და ასე შემდეგ.

 ამის გარდა, ეროვნული ბანკი სხვა მრავალ ფუნქციასაც ასრულებს.

ეროვნული ბანკი ის ერთადერთი ორგანიზაციაა საქართველოში, რომელსაც აქვს ქაღალდის ფულის, ანუ ბანკნოტების და მონეტების გამოშვების უფლება. ეროვნული ბანკი უშვებს საკოლექციო მონეტებსაც. ასევე მას აქვს მოძველებული ლარის ბანკნოტებისა და მონეტების მიმოქცევიდან ამოღების უფლება - მოძველებული ბანკნოტები განადგურდება და ახლით ჩანაცვლება.

ეროვნული ბანკის კიდევ ერთი ფუნქცია არის ბანკებისა და სხვა ფინანსური ორგანიზაციების ზედამხედველობა - ანუ, მარტივად, და სპორტული ტერმინებით რომ ვთქვათ - ის არის „მსაჯი.“

* **ალბათ ყველას გსმენიათ კომერციული ბანკების შესახებ. ვის შეუძლია გვითხრას, რას საქმიანობს ბანკი?** *(ბავშვები პასუხობენ).*

ბანკი ფინანსური ორგანიზაციაა, რომელშიც შეგვიძლია შევინახოთ ჩვენი დანაზოგი ან მისგან ვისესხოთ თანხა. ბანკში ასევე ვიღებთ პლასტიკურ ბარათებს, ვიხდით წყლის, ინტერნეტის და სხვა გადასახადებს და ვრიცხავთ ფულს როგორც საქართველოში, ისე მსოფლიოს ნებისმიერ წერტილში.

ბანკი დამზოგველებს და სესხების მსურველებს ერთმანეთთან აკავშირებს: ის იღებს ფულს დამზოგველებისგან და შემდეგ ამ თანხით გასცემს სესხებს სხვა ადამიანებზე, რომლებსაც შესაძლოა ჭირდებოდეთ ფული ბიზნესის დასაწყებად, სახლის ასაშენებლად, სწავლის გასაგრძელებლად და ასე შემდეგ.

ეროვნული ბანკი სპეციალურ წესებს უდგენს ბანკებს და სხვა ფინანსურ ორგანიზაციებს, რათა დარწმუნდეს, რომ ისინი გამართულად და კეთილსინდისიერად მუშაობენ. სწორედ ამიტომ ეროვნულ ბანკს ზედამხედველი. რაც ძალიან ჰგავს სპორტში მსაჯის როლს, ისევე როგორც სპორტში, მსაჯს შეუძლია მოთამაშე არაკეთილსინდისიერი თამაშისთვის დააჯარიმოს, ეროვნულ ბანკსაც შეუძლია ბანკებს არაკეთილსინდისიერი საქციელისთვის ჯარიმა ან სხვა სანქცია დაუწესოს.

**სლაიდი 4**

ახლა, მოდი ვისაუბროთ ფულზე.

უძველესი დროიდან, ფული გამოიყენება როგორც დაგროვების, გაცვლის, გადახდის, აღრიცხვისა და საქონლისა და მომსახურების ღირებულების საზომი საშუალება. ტერმინი „ფული” ბანკნოტებს, ანუ ქაღალდის ფულს, და მონეტებს აერთიანებს.

* **თქვენი აზრით, რას ვგულისხმობთ, როცა ვამბობთ, რომ ფული არის გაცვლისა და გადახდის საშუალება? (ბავშვები პასუხობენ)**

გაცვლისა და გადახდის საშუალება - ანუ ის, რასაც მყიდველები აძლევენ გამყიდველებს, როდესაც საქონლისა და მომსახურების შეძენა სურთ. ფული არის შუამავალი საქონლისა და მომსახურების გაცვლის პროცესში. როდესაც საკანცელარიო მაღაზიაში შედიხართ კალმის შესაძენად, იცით რომ მაღაზია კალმის სანაცვლოდ თქვენგან ფულს მიიღებს, რადგან ფული ყველასათვის მისაღები გაცვლის საშუალებაა.

* **თქვენი აზრით, რას ვგულისხმობთ, როცა ვამბობთ, რომ ფული არის ღირებულების საზომი და აღრიცხვის ერთეული? (ბავშვები პასუხობენ)**

ფულის ამ ფუნქციას ადამიანები ფასების განსაზღვრისა და აღრიცხვისთვის იყენებენ. ფულის საშუალებით ჩვენ შეგვიძლია ამა თუ იმ ნივთის ღირებულება გამოვსახოთ. მაგალითად, თუ შოკოლადი 2 ლარი ღირს, ეს ნიშნავს, რომ ამ ოდენობის თანხის გადახდისას, მისი შეძენა ნებისმიერ ადამიანს შეუძლია. ფული განსხვავებული საქონლისა და მომსახურების ფასებისა და ღირებულების შედარების შესაძლებლობას იძლევა.

* **რას ნიშნავს, რომ ფული არის დაგროვებისა და დაზოგვის საშუალება? (ბავშვები პასუხობენ)**

ფულის ეს ფუნქცია საშუალებას გვაძლევს, შევაგროვოთ თანხა სამომავლოდ და დღევანდელი შემოსავალით, ვიყიდოთ მომავალში.

**სლაიდი 5:**

* **იცით, რა ხდებოდა მანამ, სანამ ფულს გამოიგონებდნენ? როგორ ხდებოდა ყიდვა-გაყიდვა? (ბავშვები პასუხობენ)**

დიახ, სანამ ფულს გამოიგონებდნენ, ადამიანები პირდაპირ ცვლიდნენ ერთმანეთში სხვადასხვა ნივთებს, მაგალითად, ზოგ ადამიანს ხორცი სჭირდებოდა, ზოგს - იარაღი. ამ ნივთების ყიდვის ნაცვლად ისინი პირდაპირ ცვლიდნენ მათ ერთმანეთში. და ამ გაცვლას ბარტერი ეწოდება.

* **რა იქნებოდა ბარტერის მთავარი სირთულე? (ბავშვები პასუხობენ)**

ბარტერის მთავარი სირთულე სურვილების ორმხრივი დამთხვევა იყო, რადგან ერთ ადამიანს უნდა ჰქონოდა ისეთი რამ, რაც მეორეს სჭირდებოდა და ამავე დროს, მეორე ადამიანს უნდა ჰქონოდა ზუსტად ისეთი რამ, რისი მიღებაც პირველს სურდა. ასევე შესაძლებელია, ამ ნივთების ღირებულება არ დამთხვეოდა ერთმანეთს.

ამ სირთულეების გამო, დროის გასვლასთან ერთად, ბუნებრივად გაჩნდა სასაქონლო ფული. ეს ნიშნავს, რომ ფულის ფუნქციას სხვადასხვა საქონელი, მაგალითად, მარილი, ნიჟარა და სხვა ასრულებდა. ანუ თუ რაიმეს ყიდვა გინდოდა, მასში მარილი უნდა გადაგეხადა. თუმცა, აქაც რთული იყო ღირებულებაზე შეთანხმება. შემდეგ უკვე თანამედროვე ფულიც გაჩნდა.

* **იცით პირველად როგორი ფული დამზადდა - მონეტა თუ ქაღალდის ფული? (ბავშვები პასუხობენ)**

სწორი პასუხია მონეტები. ძველი წელთაღრიცხვით დაახლოებით VI საუკუნეში ლიდიის სამეფოში მოიჭრა პირველი მონეტა, ხოლო მოგვიანებით ჩინეთში პირველად დამზადდა ქაღალდის ფული

* **იცით კიდევ რა სახით არსებობს ფული? (ბავშვები პასუხობენ )**

ფულის განვითარებამ საკმაოდ დიდი გზა განვლო. მისი განვითარება დღესაც გრძელდება ტექნოლოგიების განვითარებასთან ერთად. ამიტომ საზოგადოების დიდი ნაწილისთვის თანამედროვე ფულად - ელექტრონული ფული ითვლება, რომელიც ჩვენს საბანკო ანგარიშებზე და ბარათებზე ინახება. ბარათებსაც ისევე უნდა გავუფრთხილდეთ, როგორც ფულს - არ ვათხოვოთ არავის და არ გავუზიაროთ ბარათზე დატანილი ინფორმაცია სხვებს.

**სლაიდი 6:**

* **როგორც იცით, ჩვენი ეროვნული ვალუტა ლარია. იცით, რომელია ლარის სიმბოლო? (რომელიმე ბავშვი გამოვიდეს და დაფაზე დახატოს - ₾)**
* **იცით, რას ნიშნავს სიტყვა „ლარი“? (ბავშვები პასუხობენ)**
* **იცით საიდან მოდის სიტყვა „თეთრი“? (ბავშვები პასუხობენ)**

*(თუ ბავშვებმა არ თქვეს, სპიკერი გააჟღერებს):* "ლარი" ძველი ქართული სიტყვაა და ნიშნავს განძს, ქონებას, სიტყვა "თეთრი" კი, საქართველოში მოჭრილ პირველ მონეტას, კოლხურ თეთრს უკავშირდება, რომელიც იყო ვერცხლის, ანუ თეთრი ლითონის. ის კოლხეთის სამეფოში ძვ. წ. მე-6 საუკუნეში მოიჭრა.

საქართველოს ეროვნული ვალუტა "ლარი" შემოიღეს 1995 წლის 25 სექტემბრიდან. აბა უცებ დაიანგარიშეთ, რამდენი წლის გახდა ჩვენი ფული წელს? 28 წლის? ახალგაზრდა ყოფილა?

**სლაიდი 7:**

ახლა მოდი, ისევ იმ საკითხებს დავუბრუნდეთ, რაზეც პრეზენტაციის დასაწყისში ვსაუბრობდით: ფულის მართვა და დაზოგვა

დაზოგვა და ხარჯვა ყველა ჩვენგანისთვის მნიშვნელოვანი ცხოვრებისეული გადაწყვეტილებებია. ხარჯებს თავს ვერ ავარიდებთ, ამიტომ მნიშვნელოვანია, გონივრულად გადავანაწილოთ ფული - რამდენადაც მცირე არ უნდა იყოს ის - რომ უარის თქმა არ მოგვიწიოს ჩვენს ფინანსურ მიზნებზე და პრობლემებიც არ შეგვექმნას. ფულის გონივრულად მართვით შეგვიძლია მივაღწიოთ ჩვენს ფინანსურ მიზნებს.

ფინანსური მიზანი შეიძლება იყოს მოკლევადიანი, რომელთა მიღწევაც სწრაფად, რამდენიმე კვირაში ან თვეში შეგვიძლია - მაგ. ახალი წიგნი, ფეხბურთის ბურთი, და ასეთ მიზანს შედარებით ნაკლები ფული სჭირდება. ან გრძელვადიანი მიზანი - რომელსაც მეტი დრო და ფული სჭირდება - 6 თვე, 1 ან რამდენიმე წელი - ასეთი შეიძლება იყოს ახალი სმარტფონი, ლეპტოპი, უნივერსიტეტში სწავლა.

**სლაიდი 8:**

* თქვენ თუ გაქვთ ფინანსური მიზანი? (*3-4-მა ბავშვმა მაინც გააზიაროს საკუთარი მიზანი)*
* რა არის საჭირო, რომ მივაღწიოთ ჩვენს მიზნებს? (ბავშვები პასუხობენ)
* თუ ზოგავთ თანხას, იმისთვის რომ მიაღწიოთ თქვენს მიზნებს? (ბავშვები პასუხობენ)
* მარტივია თუ რთულია დაზოგვა და ფულის ჭკვიანურად ხარჯვა? თქვენი აზრით რატომ შეიძლება ბავშვებს გაუჭირდეთ დაზოგვა? (ბავშვები პასუხობენ - თუ არ გაჟღერდა, სპიკერმა თქვას: მაგალითად, გქონიათ შემთხვევა, რომ რაიმე იყიდეთ მხოლოდ იმიტომ, რომ მისი რეკლამა ნახეთ ან მეგობრებს ჰქონდათ და თქვენც მოგინდათ? ან აგროვებდით ფულს რაღაც მიზნისთვის და მოულოდნელად შემოგეხარჯათ იმიტომ, რომ თავი ვერ გააკონტროლეთ?

**სლაიდი 9:**

ასეთი სიტუაცია, როცა ფული უცებ შემოგვეხარჯება, ყველა ჩვენგანისთვის ნაცნობია. რა თქმა უნდა, მნიშვნელოვანია ფულის იმ საგნებზე დახარჯვა, რაც ცხოვრებას გვიხალისებს, თუმცა, უნდა ვისწავლოთ გავარჩიოთ ჩვენი საჭიროებები და სურვილები და ყურადღებით მოვეკიდოთ ხარჯვას.

საჭიროება არის ის, რაც აუცილებელია ცხოვრებისათვის, ჩვენი ძირითადი მოთხოვნილებების დასაკმაყოფილებლად და ჯანმრთელობის და კეთილდღეობის შესანარჩუნებლად. მაგალითად, საკვები, საცხოვრებელი, ტანსაცმელი. საჭიროებაზე დახარჯულ ხარჯებს - აუცილებელ ხარჯებს ვუწოდებთ.

სურვილი არის ის, რაც შესაძლოა აუცილებელი სულაც არ არის, მაგრამ გვინდა და სიხარულს გვანიჭებს. მაგალითად, კონცერტის ან კინოს ბილეთი, ტკბილეული და ა.შ. სურვილებზე დახარჯულ ხარჯებს - არააუცილებელ ხარჯებს ვუწოდებთ.

* **მაგ. უახლესი მოდელის სმარტფონი, თუ ძველი ტელეფონი მუშაობს, საჭიროებაა, თუ სურვილი? ახალი ფეხსაცმელები, თუ ძველი დაგვიპატარავდა? (ბავშვები პასუხობენ).**

**სლაიდი 10**:

მოკლედ, მნიშვნელოვანია, გონივრულად გადავანაწილოთ ფული ჩვენს საჭიროებებზე, სურვილებზე და ნაწილი დავზოგოთ კიდეც, რამდენადაც მცირე არ უნდა იყოს ჩვენი შემოსავალი.

ხარჯების კონტროლში და ფულის გადანაწილებაში პირადი ბიუჯეტის შედგენა დაგეხმარებათ. ბიუჯეტი მარტივი ცხრილია, რომელიც გიჩვენებთ, როგორც ნაწილდება თქვენი 1 თვის, ან 1 კვირის შემოსავალი ხარჯებად და დანაზოგებად.

ბიუჯეტის შესადგენად უნდა ჩამოწეროთ თქვენი ყველა შემოსავალი, ანუ ჯიბის ფული, საჩუქარი, სტიპენდია და ა.შ. და ყველა ხარჯი, აუცილებელიც და არააუცილებელიც. ასევე, არ დაგავიწყდეთ დანაზოგის გამოყოფა. რა თქმა უნდა, შემოსავალი ხარჯების და დანაზოგების ჯამზე ნაკლები არ უნდა იყოს.

იმისთვის, რომ დაზოგვა ჩვევად გექცეთ, ასეთი გამოთქმა არსებობს „პირველ რიგში, გადაუხადეთ საკუთარ თავს!“ ეს ნიშნავს, რომ როდესაც შემოსავალს მიიღებთ, მაშინვე უნდა გადადოთ ფული დანაზოგზე, ანუ თქვენი თავისთვის, თქვენი სურვილებისთვის გადაიხადოთ სამომავლოდ და მხოლოდ ამის შემდეგ დაიწყოთ ხარჯვა. ანუ დაზოგვისთვის არ დაელოდოთ იმას, რა დარჩება ბოლოში თქვენი შემოსავლისგან.

**სლაიდი 11:**

* **და რა მოხდება თუ არ დავზოგავთ? (ბავშვები პასუხობენ)**

(ვერ მივაღწევთ იმ ფინანსურ მიზნებს, რაზეც ცოტა ხნის წინ ვისაუბრეთ; გაგვიჭირდება ყოველდღიურ ხარჯებთან და მოულოდნელობებთან გამკლავება;

* **რა შეიძლება იყოს მოულოდნელობა? (ბავშვები პასუხობენ)**

*(თუ ბავშვები არ გააჟღერებენ, სპიკერმა თქვას):* ეს შეიძლება იყოს გაფუჭებული კომპიუტერი ან სხვა ტექნიკა, საჩუქარი დაბადების დღისთვის, რომელზეც მოულოდნელად დაგვპატიჟეს.

ასევე, თუ არ გვაქვს დანაზოგი, ვერ ვიქნებით მზად დიდი ცხოვრებისეული ნაბიჯებისთვის – ქორწინება, ბინის შეძენა, პენსიაზე გასვლა.

რომ შევაჯამოთ, დაზოგვა გვეხმარება იმაში, რომ მივაღწიოთ ჩვენს ფინანსურ მიზნებს - ანუ ავისრულოთ სურვილები, რაც მოკლევადიანი მიზნებია; დაზოგვა გვიხსნის სამომავლო შესაძლებლობებს - ანუ გრძელვადიანი მიზნების მიღწევაში გვეხმარება და ასევე დანაზოგი გვეხმარება ფინანსურად მზად შევხვდეთ გაუთვალისწინებლ ხარჯებს.

* **სად ზოგავენ ადამიანები ფულს? *(ბავშვები პასუხობენ)***

ჩვენი დანაზოგი შეიძლება შევინახოთ სახლში, ყულაბაში ან ბანკში - დეპოზიტზე.

* **თქვენი აზრით, რა უპირატესობა აქვს ყულაბაში დაზოგვას? ბანკში დაზოგვას? (ბავშვები პასუხობენ)**

(ბავშვების პასუხების მიხედვით სპიკერი შეაჯამებს:) ყულაბაში დაზოგვა მარტივია, რადგან ყველასთვის ხელმისაწვდომია და განსაკუთრებით, ბავშვებისთვისაა მოსახერხებელი. ასევე, როცა მონეტების შეგროვება გვინდა, ყულაბა კარგი საშუალებაა.

ბანკში თანხის დაზოგვას კი ის უპირატესობა აქვს, რომ ბანკში ჩვენი ფული დაცულია დაკარგვისგან, ქურდობისგან, დაზიანებისგან. ბანკში ჩვენს ფულს ერიცხება სარგებელი, განსხვავებით ყულაბისგან. ანუ თუ ჩვენ დეპოზიტზე შევიტანეთ ფული, ბანკი ჩვენს დანაზოგზე, დამატებით სარგებლის თანხასაც დაგვირიცხავს, და უფრო მეტი შეგვიგროვდება, ვიდრე სახლში. დამატებით, როცა დეპოზიტზე გვაქვს თანხა, მისი დახარჯვის ცდუნება უფრო ნაკლებია, ვიდრე როცა სახლში გვაქვს და ადვილად მიგვიწვდება ხელი.

**სლაიდი 12:**

* საინტერესოა, თქვენი აზრით, ფულის გარდა რის დაზოგვაა შესაძლებელი? *(ბავშვები სცემენ პასუხებს - თუ არ თქვეს, სპიკერმა გააჟღეროს და გამოიტანოს სლაიდზე შესაბამისი ნახატები):* წყლის, ელექტროენერგიის, დროის.

**სლაიდი 13:**

გახსოვთ, გაკვეთილის დასაწყისში რომ გითხარით, ამ გაკვეთილით მსოფლიო დაზოგვის დღე აღვნიშნოთ მეთქი?

* იცით რა არის მსოფლიო დაზოგვის დღე? და რატომ აღვნიშნავთ?

31 ოქტომბერი მსოფლიო დაზოგვის დღეა. დაზოგვის დღეს დიდი ხნის ისტორია აქვს. პირველად, მისი დაარსება, 1924 წელს, მილანში გადაწყდა. ის მსოფლიოს მრავალ ქვეყანაში აღინიშნება, საქართველოში კი უკვე მე-12 წელია, რაც აღვნიშნავთ. დაზოგვის დღის მიზანია როგორც ბავშვებში, ისე დიდებშიც ავამაღლოთ ცოდნა დაზოგვის სარგებლიანობისა და პირადი ფინანსების ჭკვიანურად მართვის შესახებ.

დაზოგვის დღის სიმბოლო ყველა ქვეყანაში სხვადასხვაა. საქართველოსაც ჰყავს თავისი დაზოგვის სიმბოლო. იცით რა არის და რა ქვია დაზოგვის ქართულ სიმბოლოს? (ბავშვები პასუხობენ და ამის შემდეგ გამოაქვს სპიკერს სლაიდზე გროვიას გამოსახულება). დიახ, ალბათ უკვე შენიშნავდით ჩვენს სლაიდებზე - საქართველოში ეს სიმბოლო ჭიანჭველა „გროვია“ გახლავთ.

**სლაიდი 14:**

იმედია, მოგეწონათ ჩვენი დღევანდელი შეხვედრა და მომავალშიც იფიქრებთ დაზოგვაზე და ფულის გონივრულად განაწილებაზე. მე ძალიან მომეწონა, რადგან ბევრი რამ ვისწავლე თქვენგან.

მადლობას გადაგიხდით, რომ მომიწვიეთ თქვენს კლასში, დაგემშვიდობებით, და წარმატებებს გისურვებთ!